Zama-zamas: ‘Ontplooi die weermag’ eis inwonersDie polisieministerie is vol vertroue dat die Suid-Afrikaanse Polisiediens (SAPD) die vermoëns het om zama-zamas, oftewel onwettige mynwerkers, wat gemeenskappe in die Wes-Rand terroriseer, die hoof te bied. Bheki Cele spreek inwoners van Kagiso toe (Foto: SAPD) Die polisieministerie en SAPD-bestuur het die naweek vergaderings met inwoners in West Village in Krugersdorp en in Kagiso gehou. Bheki Cele, minister van polisie, het opdrag gegee vir ’n volledige “opruiming” aan die Wes-Rand. “Geen gemeenskap moet gevangenes van misdaad en meedoënlose misdadigers wees wat straffeloos optree nie, inwoners het die reg om veilig te voel en snags te slaap. Dit is hoekom die SAPD gesien en gevoel moet word terwyl myne spoedig verseël word deur diegene wat daarvoor verantwoordelik is.” Volgens die polisie sal hy sy operasies verskerp en die nodige hulpbronne en gespesialiseerde eenhede ontplooi om inwoners veilig te hou as deel van sy voortdurende pogings om onwettige mynbou en gepaardgaande misdade in die Wes-Rand te bekamp. Inwoners het op die vergaderings gekla oor korrupsie in die polisie en plaaslike polisiestrukture wat nie voldoende op hul polisiëringsbehoeftes reageer nie. Cele het gesê die bewerings van polisiekorrupsie en onvoldoende dienslewering by stasies sal op provinsiale vlak ondersoek word en dat optrede sal volg. Inwoners het ook versoek dat die weermag ontplooi word. Bheki Cele en ander lede van die SAPD-bestuur luister na inwoners van Kagiso (Foto: SAPD) “Die versoek om die weermag in te bring sal oorweeg word wanneer die behoefte ontstaan. Hierdie proses duur egter lank, maar intussen sal die polisie se reaksie om hierdie onwettige mynwerkers uit te jaag voortduur,” het Cele gesê. Volgens die SAPD het hy sedertdien multidissiplinêre ekonomiese infrastruktuur-taakspanne gestig, wat bestaan uit verskillende gespesialiseerde eenhede wat in vennootskap met private veiligheidsmaatskappye, staatsdepartemente en sakeondernemings saamwerk. Die taakspanne het ten doel om ekonomiese en kritieke infrastruktuurverwante misdade te voorkom en te bekamp, insluitend onwettige mynbou in al nege provinsies. Die polisie het die afgelope week reeds honderde onwettige mynwerkers in hegtenis geneem nadat daar op verskillende persele aan die Wes-Rand toegeslaan is. Die polisie-optrede volg na die voorval waar ŉ groep vroue verkrag en ’n filmspan beroof is tydens die verfilming van ŉ musiekvideo by mynhope in West Village in Krugersdorp.